钦定古今图书集成/理学汇编/经籍典/第167卷 > 宋
## 钦定古今图书集成/理学汇编/经籍典/第167卷 > 宋

### 太祖乾德四年国子丞杨均上鲁史分门属类赋

按《宋史太祖本纪》。不载。　按《玉海》，“乾德四年四月庚
戌。国子丞杨均上《鲁史分门属类赋》三卷。诏褒之。”

### 开宝九年召袁逢吉为春秋博士

按《宋史太祖本纪》不载。　按《袁逢吉传》，“开宝八年以
三传第，明年以《春秋》博士召。”

### 太宗淳化元年孔维等校勘春秋正义板成

按《宋史太宗本纪》，不载　按《玉海》，端拱元年奉敕校
勘《五经正义》，诏国子监镂板行之。《春秋》则维等二人
校，王炳等三人详校，邵世隆再校。淳化元年十月板
成。

淳化二年，李觉详校《春秋正义》成。

按《宋史太宗本纪》不载。　按《李觉传》，淳化二年，详校
《春秋正义》成，改水部员外郎。

淳化五年，诏增刻《二传义疏》。

按《宋史太宗本纪》不载。　按《李至传》：“淳化五年兼判
国子监。至上言二传未备，岂副仁君垂训之意？今直
讲崔颐正、孙奭、崔偓佺皆励精强学，博通经义，望令
重加雠校，以备刊刻。从之。”

淳化　年，命张耆授东宫《左氏春秋》。

按《宋史太宗本纪》不载。　按《张耆传》，“真宗在东宫，尝命授以《左氏春秋》。”

### 真宗咸平三年三月诏邢昺等校定公羊穀梁春秋传

按《宋史真宗本纪》，不载。　按《邢昺传》：“咸平二年，始置
翰林侍讲学士，以昺为之。受诏与杜镐、舒雅、孙奭、李
慕清、崔偓佺等校定《公羊》《穀梁春秋》等义疏，及成，并
加阶勋。”

按《玉海》李至“请命李沆、杜镐等校定《周礼》《仪礼》《公羊》
《穀梁传疏》及别纂《孝经》《论语正义》。咸平三年三月癸
巳，命祭酒邢昺代领其事，杜镐、舒雅、李维、孙奭、李慕
清、王焕、崔偓佺、刘士元预其事。”凡贾公彦《周礼》《仪礼
疏》各五十卷，《公羊疏》三十卷，杨士勋《穀梁疏》十二卷，
皆校旧本而成之。〈按传称二年者是年昺为侍讲学士明年始受诏校定耳但传于明

“年” 字略而未书，今从《玉海》，以其有月日可稽也。

咸平四年九月。邢昺等表上重校定《公羊穀梁传》
按《宋史真宗本纪》不载　按《玉海》。咸平四年九月丁
亥。翰林侍讲学士邢昺等及直讲崔偓。佺表上“重校
定《周礼》《仪礼》《公羊》《穀梁传》。《孝经》《论语》《尔雅》七经义疏。
凡一百六十五卷。”赐宴国子监。昺加一阶。馀迁秩。〈一本
云一百六十三卷〉十月九日，命摹印颁行。于是《九经义疏》具
矣。

咸平五年。邢昺讲《左氏春秋》毕。赐宴及衣带器币
按《宋史真宗本纪》。不载　按《儒林邢昺传》。“咸平二年。
初置讲读之职。即于便坐令昺讲《左氏春秋》。侍读预
焉。”五年讲毕。宴近臣于崇政殿。赐昺袭衣金带。加器
币。

### 景德二年赐近臣亲王公羊穀梁传

按《宋史真宗本纪》。不载。　按《玉海》。景德二年十月甲
申。赐宰执近臣亲王新印。《周礼》《仪礼》《公羊》《穀梁传》。

### 大中祥符七年八月庚午作春秋诗三章十二月庚辰作公羊诗三章

按《宋史真宗本纪》，不载。　按《玉海》，“大中祥符七年六
月庚辰，上作《周易》诗三章，赐群臣和。至是遍咏经史，
百僚并赋。八月庚午，作《春秋》诗三章，十二月庚辰，作
《公羊》诗三章。”

大中祥符八年正月丁未，作《穀梁诗》三章。

按《宋史真宗本纪》，不载。　按《玉海》，大中祥符八年正
月丁未，作《穀梁诗》三章，赐群臣和。其读《十一经》也，起
七年六月庚辰，成于八年闰六月癸巳。

### 仁宗景祐元年正月王沿上春秋集传十二月贾昌朝上春秋要论

按《宋史仁宗本纪》不载。　按《王沿传》，“沿诣阙奏事，上
所著《春秋集传》十五卷，复上书以《春秋》论时事。”
按《玉海》，“景祐元年正月十三日甲戌，河北漕臣王沿
上《春秋集传》十五卷，复上书以《春秋》论事。上嘉其好
学，诏奖谕，加直昭文馆。十二月二十一日，崇政殿说
书贾昌朝撰《春秋要论》十卷，五册，诏舍人院试。”

### 庆历 年国子监直讲孙复上春秋尊王发微十一篇

按《宋史仁宗本纪》，不载。　按《玉海》，庆历中，国子监直
讲孙复著《春秋尊王发微》十一篇，上之，大约本于陆
淳，而增新意。《书目》十二卷，又《总论》二卷，类例而为之
断。

### 皇祐元年九月乙巳所镌石经春秋三传工毕

按：《宋史仁宗本纪》，不载。　按《玉海石室十三经》，孟蜀
所镌，惟《三传》至皇祐初方毕。故《公羊传后》书：“大宋皇
祐元年岁次己丑九月辛卯朔十五日乙巳工毕。”
皇祐五年，宋敏修上《春秋列国类纂》，杨安国上《春秋
节解》。

按《宋史》仁宗本纪。不载　按《玉海》。皇祐五年。宋敏修
上所著《春秋列国类纂》。四月十三日。召试学士院。初
杨安国等奉诏以《五经正义节解》为书。诏以《五经精
义》为名。皇祐五年十月甲寅。上《春秋节解》八十卷。仁
宗又命侍读丁度等纂修精义。度等言《诗》《书》凶服及
《春秋》贼乱。皆旧所不讲。今去留系上旨。上曰：“先王吉
凶之制，百代所遵，不可以俗忌而简去。《春秋》丧乱之
事，皆有善恶惩戒，人主所宜知也，亦当存之。”

### 嘉祐元年宋堂著春秋新意赵概上其书

按《宋史仁宗本纪》，不载。　按《玉海》，成都宋堂尝拟陈
子昂作感遇诗，以讽上建储事，著《蒙书》数十篇，《春秋
新意》。嘉祐元年，翰林学士赵概上其所著书。十月二
十三日以为四门助教。

嘉祐三年，杨绘献《春秋辨要》十卷。

按《宋史仁宗本纪》。不载。　按《玉海》。杨绘献书意《春秋
辨要》十卷。嘉祐三年闰十二月命为集贤校理。

### 神宗熙宁四年八月复春秋三传取士

按《宋史神宗本纪》，熙宁四年八月庚申，复《春秋》三传
明经取士。　按《杨绘传》：“神宗立，上言方今以经术取
士，独不用《春秋》，宜令学者以三传解经。”

熙宁八年六月。王安石。黜《春秋》。不使列于学官
按《宋史神宗本纪》。熙宁八年六月己酉。颁王安石《诗《书》《周礼》义于学官。　按《王安石传》。安石训释《诗》《书》《周
礼》既成。颁之学官。天下号曰新义。黜《春秋》之书。不使
列于学官。至戏目为“断烂朝报。”

### 哲宗元祐元年六月置春秋博士

按：《宋史哲宗本纪》：元祐元年六月“甲辰，置《春秋》博士。”

### 绍圣四年三月罢春秋科

按《宋史哲宗本纪》。绍圣四年三月庚辰。罢春秋科。
按《容斋续笔》。王安石欲废《春秋》。绍圣中章子厚作相。
蔡卞执政。遂明下诏罢此经。诚万世之罪人也。

### 元符三年十一月置春秋博士

按《宋史哲宗本纪》不载。　按《徽宗本纪》，元符三年十
一月己丑，置《春秋》博士。　按《陆蕴传》，“蕴少知名，登进
士第，为太学《春秋》博士。”

### 徽宗建中靖国元年七月罢春秋博士

按《宋史徽宗本纪》：建中靖国元年七月辛亥，罢春秋
博士。　按《陆蕴传》，“蕴为《春秋》博士，经废员缺，改会要
所检阅文字。”

### 钦宗靖康元年四月置春秋博士

按：《宋史钦宗本纪》：靖康元年四月“己丑，置《春秋》博士。”

### 高宗建炎二年六月江端友请取崔子方春秋传藏秘书

按《宋史高宗本纪》。不载。　按《玉海》。建炎二年六月。江
端友请下湖州。取崔子方所著《春秋》。藏秘书。

### 绍兴二年七月以春秋左氏传付胡安国点句正音十一月诏经筵官轮进春秋口义以授

按《宋史高宗本纪》不载。　按《胡安国传》：“安国，字康侯，
建宁崇安人。中绍圣四年进士第，知通州。高宗即位，
以给事中召。绍兴元年，除中书舍人兼侍讲。二年七
月入对，居旬日，以疾恳求去。高宗曰：‘闻卿深于《春秋》，
方欲讲论’。遂以《左氏传》付安国点句正音。”

按《玉海》，“绍兴二年十一月辛酉，诏自今住讲日，令经
筵官轮进《春秋口义》以授，至开讲日如旧。”

绍兴三年二月，徐俯进《春秋解义》。

按《宋史高宗本纪》，不载。　按《玉海》，绍兴三年二月丁
亥朔，右谏议徐俯进《春秋解义》，至天王使宰渠伯纠
来聘，用左氏说，父在故名。上谓俯曰：“鲁威公篡立，天
王当致讨，既四年不问，乃使其宰往聘，失政刑矣。”故
书名以贬之。戊子，俯乞编之记注。

绍兴四年，邓名世上《春秋四谱》及《辨论谱说》。

按：《宋史高宗本纪》，不载。　按《玉海》，绍兴四年，邓名世
上《春秋四谱》六卷，以经传、国语参合援据，为《国谱》《年
谱》《地谱》《人谱》《辨论》《谱说》十篇一卷，辨先儒言经传之
失，考订明切。三月二十五日引见，九月六日赐出身，
充史馆校勘。

绍兴五年四月，诏令胡安国纂述《春秋传》以进。五月，
环中进《春秋年表》，沈与求奏勘其非。

按《宋史高宗本纪》，不载。　按《玉海》，绍兴五年四月一
日，诏徽猷阁待制胡安国经筵旧臣，令以所著《春秋
传》纂述成书进入。　又云：“绍兴中，韩璜撰《春秋人表》
一卷，环中《左氏二十国年表》一卷，《列国臣子表》十卷，
中进《春秋年表》。”五年五月己亥，沈与求奏先鲁后周，
非尊王意。

绍兴六年八月，上崔子方《春秋经解》。

按《宋史高宗本纪》。不载。　按《玉海》，崔子方《春秋经解》
十二卷、《本例例要》一卷。绍兴六年八月子方之孙上
之。

绍兴八年二月，胡安国《春秋传》成，进宝文阁学士
按《宋史高宗本纪》：绍兴八年二月丙寅，以胡安国《春
秋传》成书，进宝文阁直学士。　按《胡安国传》：安国求
去，高宗曰：“闻卿深于《春秋》，方欲讲论。”除安国侍读，专
讲《春秋》。自王安石废《春秋》不列于学官，安国谓先圣
手所笔削之书，使人主不得闻讲说，学士不得相传
习。乱伦灭理，殆由乎此。故潜心是书二十馀年，以为
天下事物无不备于此。每叹曰：“此传心要典也。”
按《玉海》，绍兴十年三月，胡安国《春秋传》书成，上之表
云：“六年十二月，上诏奖谕，除宝文阁直学士。凡三十
卷，十万馀言，载孟氏而下七家发明纲领之词于卷
首事。”按《左氏义》，采《公》《谷》之精者，大纲本《孟子》，而微词
多以程氏之说为证。《春秋》立法谨严，而宅心忠恕，传
外复有总贯条例与证据史传及学徒问答二百馀
章。子宁集录，名曰《通旨》，一卷。〈按本纪作八年进宝文阁学士此作十年自以

本纪为正

绍兴十一年六月，吴曾献《左氏发挥》。

按《宋史高宗本纪》。不载。　按《玉海》，“绍兴十一年六月
壬午，吴曾献所著《左氏发挥》，补右迪功郎。”

绍兴十二年十二月庚申，诏以董自任《春秋总鉴》可
采，授太学录。庚辰，上节写《左传》一本毕。

按《宋史高宗本纪》，不载。　按《玉海》，绍兴十二年十二
月庚申，诏董自任上《春秋总鉴》可采，宜处以太学录
之职。其书秘省录进，凡十二卷，类集本末而为解义。
庚辰，上曰：“朕一无所好，惟阅书作字自然无倦。《尚书《史记》《孟子》写毕，《尚书》写两过，《左传》亦节一本。”

绍兴十三年正月。毕良史献《春秋正辞》。特改京官。二
月出御书《左氏春秋》。宣示馆职。刊石颁诸州学
按《宋史高宗本纪》。不载　按《玉海》。绍兴十三年正月
戊午。毕良史献《春秋正辞》二十卷。诏谏议罗汝楫、司
业高闶看详来上。特改京官。又著正辞通例十五卷。
二月内出御书《左氏春秋》及《史记》列传。于秘书省宣
示馆职。观毕，少监秦熹以下皆作诗以进。九月四日，
上谕辅臣曰：“学写字不如便写经书，不惟可以学字，
又得经书不忘。”既而尚书委知临安府张澄刊石，颁
诸州学。

绍兴十六年三月，郑邦哲进《左氏韵类》。五月，出御书
《春秋左传》，宣示馆职，刊石立于太学。

按：《宋史高宗本纪》，不载。　按《玉海》，“绍兴十六年五月，
出御书《春秋左传》，宣示馆职，又书《论语》《孟子》，并刊石
立于太学之首善阁及大成殿后三礼堂之廊庑。”
绍兴二十六年，侍讲王纶进讲《春秋左氏传》。

按《宋史高宗本纪》不载。　按《王纶传》，“绍兴二十六年
兼侍讲，上喜读《春秋左氏传》，纶进讲与上意合。”

### 孝宗乾道九年诏令胡铨以所解春秋投进

按《宋史孝宗本纪》不载。　按《胡铨传》：“时旱蝗星变，诏
问政事阙失，铨应诏上书数千言，始终以《春秋》灾异
之法，言政令之阙有十，而上下之情不合亦有十。以
敷文阁直学士与外祠。铨归，上所著《春秋解》，诏藏秘
书省。”

按《玉海》，乾道九年闰正月二十三日，敷文阁直学士
胡铨言，“圣训令臣进所解诸经，今先缮写《周易》《周礼》
《礼记》《春秋》四经。”诏令投进。

### 淳熙十一年十二月林栗上春秋经传集解付秘书省

按《宋史孝宗本纪》。不载。　按《玉海》。淳熙十年六月二
十二日。知潭州林栗著《春秋经传集解》三十三卷。乞
投进。十一年十二月四日上之。付秘书省。

淳熙十二年二月。任清叟进任伯雨《春秋绎圣传》。
按《宋史孝宗本纪》不载。　按《玉海》。淳熙十二年二月
一日。任清叟进曾祖伯雨《春秋绎圣传》十二卷。
淳熙十四年九月朱佺进朱长文《春秋通志》。

按《宋史孝宗本纪》，不载。　按《玉海》，淳熙十四年九月
十七日，朱佺进伯父长文《春秋通志》十册，并付秘书
省。《书目》云：“《通志》二十卷，折衷三传，旁考啖、赵、陆淳之
说，及推演孙复之言。”

淳熙　　年，晁公武进《春秋诂训传》。

按《宋史孝宗本纪》。不载。　按《玉海续书目》云。淳熙中。
晁公武进《春秋诂训传》三十卷。

### 宁宗嘉定 年赵与懽进春秋解

按《宋史宁宗本纪》不载。　按《赵与懽传》，“与懽，懿王八
世孙，嘉定七年进士，实录院修撰，进《春秋》解，升大学
士。”

### 理宗端平元年直秘阁张洽进春秋集传二十六卷春秋集注十一卷纲领一卷历代郡县地理沿革表二十七卷目录二卷

按《宋史理宗本纪》不载　按张洽进春秋状：朝奉郎
直秘阁主管建康府崇禧观赐绯鱼袋张洽照会：“洽
昨承临江军牒，备准省札，访闻洽著成书，有裨治道，
可备乙览，札下本军询访件目，差人赍纸札誊写，并
缴申尚书省，以凭投进者。伏念洽自幼贫苦，且复蚤
孤，于他艺能无所通晓，遂发愤积思于文学，窃以为
《春秋》之书，圣笔所刊，皆因时君之行事，断以是非之
公，示之万世，而人生之大伦，致治之大法，所赖以不
泯者也。”尝从师友传习讲论，凡二百四十二年之行
事，与夫汉唐以来诸儒之议论，莫不考核研究，会其
异同而参其中否，积年既久，似有得于毫发之益，过
不自度，取其足以发明圣人之意者，附于每事之左，
以为之《传》，名曰《春秋集传》。既又因此书之粗备，复仿
先师文公《语》《孟》之书，会其精意，诠次其说，以为《集注》，
而间有一得之。愚则亦窃自附于诸贤之说之后，虽
平生心思稡在此书，然智识昏耗，学殖弗深，岂敢自
谓尽得圣人笔削之大指？至于《地理》一书，则以封域
分合之参差，古今名号之因革，此同彼异，骤改忽更，
散在群书，莫能统会。盖自诵习之初，已病其然，乃博
稽载籍，重加参究，窃窥司马迁《十表》之模范，述为一
编，以今之郡县为经而纬，以上下数千年异同之故，
庶几案图而考，百世可知。然而私家文籍，所有几何，
郡邑图志，未阅千一，虽纲条麤立，而其间遗阙，尚多
有之。故凡后来之升降，诸书之所未载，闻见之所未
详，大抵皆仍其旧而已。抵牾舛谬，不敢自保。始盖期
于馀力休暇之时，尚求它书，增而备之。自登仕版，心
志专于所职，不复能有所是正。间当甲申待次、庚寅
奉祠以来，仅能整次《集注》之书，麤成编次，犹冀未遂。
首丘之日，凡有一闻一见，悉皆刊定，使就条“理，未尝
敢以为成书也。”载惟草野愚儒，章句末学，岂应妄有著述？所以犯是不韪者，不过因前贤已成之说，略加
编划，统会群言，掊击伪说，以私便观览而已。敢图“公
朝，俯加访问，称其有补治道，给札取将，且欲以上备
乙夜之览。”殊命下临，不胜惊惧。然在疏远贱士，匿不
以闻，祇益为罪。但惟此虚实“未得为全备，故自闻命
之后，虽复益加修润，而自顾芜陋，何所取材，踧踖累
月，不敢以进，而终以方命为惧，是以卒忘其冒昧，而
径以上陈。其《春秋集传》二十六卷、《春秋集注》一十一
卷，并《纲领》一卷、《历代郡县地理沿革表》二十七卷，并
《目录》二卷，已送临江军缮写装褙了毕。敢因申发之
次，具此申控情愫，欲望朝廷先赐看详。如其书无所
发明，迂阔于事，即乞免行奏御，尘渎睿览。若犹采其
葑菲，遂以投进，伏乞敷奏前件所陈，冀逃有隐之诛，
洽下情无任惶惧俟命之至，须至申闻者。右谨具申
临江军使衙，伏望指挥施行。”端平元年九月日状。

### 淳祐二年诏求赵善湘春秋解

按《宋史理宗本纪》不载。　按《赵善湘传》：淳祐二年，帝
手诏求所解《春秋》，进观文殿学士。所著有“《春秋三传
通议》三十卷。”

### 宝祐元年崇政殿说书杨文仲进读春秋

按《宋史理宗本纪》，不载。　按《杨文仲传》：文仲七岁而
孤，既冠，以《春秋》贡。其母喜曰：“汝家至汝三世，以是经
收效矣。”宝祐元年，登进士第，历崇政殿说书。尝进读
《春秋》，帝问五霸何以为三王罪人，文仲奏云：“齐桓公
当王霸升降之会，而不能为向上事业，独能开世变
厉阶。”臣考《春秋》，桓公初年多书人，越二十年伐楚，定
世子之功既成，然后“书侯”之辞迭见，此所以为尊王
抑霸之大法。然王岂徒尊哉？盖欲周王子孙率修文、
武、成、康之法度，以扶持文、武、成、康之德泽，则王迹不
熄，西周之美可寻如此，方副《春秋》尊王之意。

### 度宗咸淳六年二月陈宜中经筵进讲春秋终篇六月诏以春秋传序天下士子宜肄其文

按《宋史度宗本纪》：咸淳六年二月“丁亥，陈宜中经筵
进讲《春秋》终篇，赐象简、金御仙、花带、鞍马。六月庚午，
诏《太极图说》《西铭》《易传序》《春秋传序》，天下士子，宜肄
其文。”